[pic] | EUROOPAN YHTEISÖJEN KOMISSIO |

Bryssel 19.10.2009

KOM(2009) 562 lopullinen

KOMISSION KERTOMUS NEUVOSTOLLE

Kanadan uudelleen käyttöön ottamasta Tšekin kansalaisia koskevasta viisumivaatimuksesta luettelon vahvistamisesta kolmansista maista, joiden kansalaisilla on oltava viisumi ulkorajoja ylittäessään, ja niistä kolmansista maista, joiden kansalaisia tämä vaatimus ei koske, annetun neuvoston asetuksen (EY) N:o 539/2001, sellaisena kuin asetus on muutettuna asetuksella (EY) N:o 851/2005 vastavuoroisuusmekanismin osalta, 1 artiklan 4 kohdan c alakohdan mukaisesti

SISÄLLYSLUETTELO

1. Johdanto 3

2. Viisumivaatimuksen ottaminen uudelleen käyttöön 14. heinäkuuta 2009 3

3. Toimet, joita on toteutettu sen jälkeen kun viisumivaatimus otettiin uudelleen käyttöön 14. heinäkuuta 2009 4

3.1. Kanadan kanta 5

3.1.1. Turvapaikkahakemukset 5

3.1.2. Viisumimenettely 6

3.1.3. Maahanmuuttosääntöjen rikkominen 6

3.2. Tšekin kanta 7

3.2.1. Turvapaikkahakemukset 7

3.2.2. Viisumimenettely 7

3.3. Kanadan ja Tšekin välinen asiantuntijaryhmä 8

4. Arviointi 8

5. Päätelmät 8

Johdanto

Tšekki ilmoitti 14. heinäkuuta 2009 komissiolle ja neuvostolle neuvoston asetuksen (EY) N:o 539/2001 1 artiklan 4 kohdan a alakohdan mukaisesti, sellaisena kuin asetus on muutettuna neuvoston asetuksella (EY) N:o 851/2005, että Kanada soveltaa 14. heinäkuuta 2009 alkaen yksipuolisesti viisumimenettelyä Tšekin kansalaisiin. Ilmoitus julkaistiin Euroopan unionin virallisessa lehdessä 6. elokuuta 2009[1]. Tästä seuraa, että neuvoston asetuksen (EY) N:o 539/2001 1 artiklan 4 kohdan c alakohdan mukaisesti, sellaisena kuin asetus on muutettuna neuvoston asetuksella (EY) N:o 851/2005, komissio laatii neuvostolle kertomuksen 90 päivän kuluessa ilmoituksen julkaisemisesta eli 6. marraskuuta 2009 mennessä.

Tässä kertomuksessa tarkastellaan toimia, jotka komissio on toteuttanut ilmoituksen perusteella.

VIISUMIVAATIMUKSEN OTTAMINEN UUDELLEEN KÄYTTÖÖN 14. HEINÄKUUTA 2009

Kuten viisumien vastavuoroisuutta koskevassa neljännessä kertomuksessa[2] mainitaan, Kanada poisti Tšekin kansalaisia koskevan viisumivaatimuksen 31. lokakuuta 2007.

Kanadan viranomaiset ilmoittivat kuitenkin 13. heinäkuuta 2009 Tšekin viranomaisille useiden kanavien kautta, myös muodollisen diplomaattisen nootin välityksellä, että Tšekin kansalaisia koskeva viisumivaatimus otettaisiin uudelleen käyttöön seuraavasta päivästä alkaen.

Kansalaisuus- ja maahanmuuttoasioista vastaavien Kanadan viranomaisten 13. heinäkuuta 2009 julkaisemassa lehdistötiedotteessa todettiin seuraavaa:

Kansalaisuudesta, maahanmuutosta ja monikulttuurisuudesta vastaava ministeri Jason Kenney ilmoitti tänään, että 14. heinäkuuta 2009 klo 00.01 (EDT-aikaa) alkaen Tšekin kansalaisilta aletaan vaatia viisumia Kanadaan matkustettaessa . Ensimmäisten 48 tunnin ajan Tšekin kansalaiset voivat hakea matkustuslupaa saapuessaan Kanadaan. Viisumi vaaditaan 15. heinäkuuta 2009 klo 23.59 (EDT-aikaa) jälkeen.

Sen jälkeen kun Tšekin kansalaisia koskeva viisumivaatimus poistettiin lokakuussa 2007, lähes 3 000 Tšekin kansalaista on hakenut pakolaisasemaa, kun vuonna 2006 hakemuksia tehtiin alle viisi. Tšekkiläiset tekevät tällä hetkellä toiseksi eniten hakemuksia pakolaisaseman saamiseksi. Tšekin kansalaisten tekemien hakemusten suhteellisen suuresta hyväksymisprosentista ei kuitenkaan käy ilmi se huolestuttava tosiseikka, että yli puolet hakemuksista vedetään pois tai niiden tekemisestä luovutaan ennen kuin maahanmuutto- ja pakolaislautakunta tekee lopullisen päätöksen. Tämä viittaa siihen, että hakijat eivät ehkä olekaan todellisia pakolaisia[3].

…

Kanada tarkistaa säännöllisesti muihin maihin soveltamaansa viisumipolitiikkaa. Maat ovat tietoisia siitä, että jos ne eivät täytä viisumivapaudelle asetettuja edellytyksiä, voidaan asettaa viisumipakko.

Tämä muutos merkitsee, että Kanadaan matkustamista suunnittelevien Tšekin kansalaisten on ensin haettava väliaikaista oleskelulupaa ja täytettävä sen myöntämisedellytykset. Hakijan tehtävänä on vakuuttaa viisumivirkailija siitä, että Kanadassa oleskelu on väliaikaista eikä sallittua oleskeluaikaa ylitetä, oleskelun kattamiseen on riittävät varat, hakijan terveydentila on hyvä, hakijalla ei ole rikosrekisteriä eikä hän aiheuta kanadalaisille turvallisuusriskiä. Näitä vaatimuksia sovelletaan jokaiseen henkilöön, joka haluaa vierailla Kanadassa.

Tšekin kansalaisten on toimitettava hakemuksensa Wienissä sijaitsevaan Kanadan viisumitoimistoon, joka palvelee tällä hetkellä monien muidenkin Euroopan maiden kansalaisia .

Samana päivänä Kanada otti käyttöön myös Meksikon kansalaisia koskevan viisumivaatimuksen. Myös tässä tapauksessa pääsyynä vaatimukseen oli meksikolaisten esittämien pakolaisasemaa koskevien hakemusten suuri määrä. Kanadaan tehdäänkin eniten hakemuksia Meksikosta käsin.

Tšekkiläisten pakolaisaseman hakijoiden – joista pääosa on romaneja – kasvavasta määrästä Kanadassa on keskusteltu toistuvasti Kanadan ja Tšekin viranomaisten välisissä tapaamisissa sen jälkeen, kun viisumivaatimus poistettiin 1. marraskuuta 2007, ja erityisesti valmisteltaessa viisumivaatimuksen ottamista uudelleen käyttöön 14. heinäkuuta 2009.

TOIMET, JOITA ON TOTEUTETTU SEN JÄLKEEN KUN VIISUMIVAATIMUS OTETTIIN UUDELLEEN KÄYTTÖÖN 14. HEINÄKUUTA 2009

Tšekki ilmoitti 20. heinäkuuta 2009 komissiolle ja neuvostolle, että neuvoston asetuksen (EY) N:o 539/2001 4 artiklan 1 kohdan a alakohdan mukaisesti Tšekki on ottanut kanadalaisten diplomaatti- ja virkapassien haltijoita koskevan viisumivaatimuksen käyttöön 16. heinäkuuta 2009 alkaen.

Kanadan uudelleen käyttöön ottamasta, Tšekin kansalaisia koskevasta viisumivaatimuksesta on keskusteltu neuvostossa useaan otteeseen: yleisten asioiden ja ulkosuhteiden neuvostossa 27. heinäkuuta 2009 ja 14. syyskuuta 2009, oikeus- ja sisäasioiden neuvostossa 21. syyskuuta 2009 ja pysyvien edustajien komiteassa (Coreper) 23. heinäkuuta 2009. Jäsenvaltiot ovat näissä yhteyksissä ilmaisseet huolestuneisuutensa tilanteesta ja esittäneet, että komission olisi ratkaistava kysymys nopeasti ennen kuin ongelma laajenee.

Sen jälkeen kun viisumivaatimus otettiin uudelleen käyttöön, komissio on kuullut säännöllisesti sekä Tšekin että Kanadan viranomaisia aiheesta, esimerkiksi asiantuntijatason kokouksessa Tšekin viranomaisten kanssa 14. heinäkuuta ja 30. heinäkuuta 2009 sekä oikeus-, vapaus- ja turvallisuusasioiden pääosaston pääjohtajan, Kanadan suurlähettilään Hornbyn ja Tšekin pysyvän edustajan Vicenován välisessä kolmikantakokouksessa 24. heinäkuuta 2009. Lisäksi komission edustajat osallistuivat Tšekin valtuuskunnan ja Kanadan viranomaisten välisiin keskusteluihin Ottawassa 10. syyskuuta 2009. Aiheesta keskusteltiin myös EU:n ja Kanadan ministeritroikan tapaamisessa Ottawassa 1. lokakuuta 2009.

Kanadan kanta

Turvapaikkahakemukset

Kanada on selittänyt, ettei päätös ollut helppo. Pakolaisasemaa koskevat hakemukset ylikuormittivat kuitenkin Kanadan turvapaikkajärjestelmän. Viisumivaatimuksen käyttöönotto on helpottanut Tšekistä lähtöisin olevien, vuosina 2008 ja 2009 tehtyjen turvapaikkahakemusten suhteettoman suuren määrän käsittelyä. Kanada teki selväksi Tšekin viranomaisille alusta alkaen ja jopa ennen viisumivaatimuksen poistamista 1. marraskuuta 2007, että tšekkiläisten turvapaikanhakijoiden tulva voisi johtaa siihen, että viisumivaatimus otetaan uudelleen käyttöön[4]. Kanada on kuitenkin todennut, että viisumivaatimuksen ottaminen uudelleen käyttöön ei kuvasta sen suhtautumista vähemmistöjen kohteluun EU:ssa tai Tšekissä. Pakolaisaseman määrittämisestä tapauksittain vastaa Kanadassa maahanmuutto- ja pakolaislautakunta (Immigration and Refugee Board, IRB), joka on hallituksesta riippumaton viranomaiselin[5].

Kanada on selittänyt, että Tšekin kansalaisia koskeva viisumivaatimus on osa laaja-alaisempaa ja järjestelmällistä toimintalinjaa Kanadan turvapaikkajärjestelmän uudistamiseksi . Kanadan turvapaikkajärjestelmä on ylikuormittunut vuosittain kasvavan hakemusten määrän vuoksi. Monet hakemukset ovat perusteettomia, ne vedetään pois tai niistä luovutaan .

Kanada on ilmoittanut, että sen jälkeen kun viisumivaatimus poistettiin 1. marraskuuta 2007, se on saanut Tšekistä lähes 3000 turvapaikkahakemusta. IRB sai vuonna 2008 päätökseen 196 tapauksen käsittelyn, ja näistä 84 hakemusta (ts. 43 %) hyväksyttiin. Tammi-heinäkuussa 2009 IRB sai päätökseen 391 tapauksen käsittelyn, joista 86 (ts. 22 %) hyväksyttiin. Kanada on saanut Tšekin kansalaisilta varsin vähän turvapaikkahakemuksia, ja hakemusten määrä onkin palannut viisumivapautta edeltävälle tasolle sen jälkeen kun viisumivaatimus otettiin uudelleen käyttöön.

IRB käyttää päätöstensä perusteena monenlaisia lähteitä, joiden avulla se kerää tietoja sosiaalisista, poliittisista, taloudellisista ja ihmisoikeuksia koskevista tilanteista eri puolilla maailmaa. IRB toteutti tästä syystä tiedonkeruumatkan myös Tšekkiin 21.–31. maaliskuuta 2009[6]. Matkan jälkeen IRB julkaisi kaksi raporttia: kesäkuussa 2009 julkaistiin ” Fact-finding Mission Report on State Protection ”[7] ja heinäkuussa 2009 ” Fact-finding Mission Report on the Situation and Treatment of Roma and Potential for Internal Relocation ”[8].

Kanada on todennut, että Tšekin ehdottamaa ”turvallisen alkuperämaan” käsitettä ei voida Kanadan lainsäädännön[9] mukaan soveltaa. Kanada on myöntänyt, että sen turvapaikkajärjestelmä kaipaa uudistamista viivästysten ja väärinkäytön vähentämiseksi. Järjestelmää on myös yksinkertaistettava, jotta todellisille vainon uhreille voidaan tarjota nopeammin suojaa ja poistaa nopeammin järjestelmästä ne, joiden hakemukset ovat perusteettomia.

Viisumimenettely

Kanada on selittänyt, että Prahan konsulaatti suljettiin, kun viisumivaatimus poistettiin 1. marraskuuta 2007. Toistaiseksi konsulaattia ei ole suunniteltu avattavaksi uudelleen. Yleisesti noudatetun politiikan mukaisesti Kanadan konsulaatit vastaavat laajoista alueista, eikä Kanadalla ole konsulaattia kaikissa maissa. Kanada on huomauttanut, että Tšekin kansalaisten ei tarvitse matkustaa Wieniin hakemaan viisumia. He voivat sen sijaan käyttää viidessä kaupungissa (Brno, Liberec, Prague, Prerov ja Velke Mezirici) sijaitsevia matkatoimistoja, lähettää hakemuksensa postitse Wienissä sijaitsevaan Kanadan suurlähetystöön tai käyttää Prahassa sijaitsevan Kanadan suurlähetystön postilaatikkoa. Viisumia haetaan useimmiten matkatoimistojen kautta.

Kiireellisissä tapauksissa viisuminhakijoiden on matkustettava Wieniin, jossa konsulaatti voi käsitellä hakemuksen päivässä. Matkustamista on helpotettu myös myöntämällä toistuvaisviisumeja. Hakemusten hyväksymisaste on lisäksi 99 prosenttia. Tästä syystä pääosassa tšekkiläisiä hakijoita viisumihaastattelu ei ole tarpeen. Niissä tapauksissa, joissa haastattelua edellytetään, se hoidetaan useimmiten puhelimitse poikkeuksellisia tilanteita lukuun ottamatta.

Maahanmuuttosääntöjen rikkominen

Maahanmuuttosääntöjen rikkomisten osuus kasvoi siten, että rikkojia oli prosentti kaikista Kanadaan vuonna 2006 matkustaneista tšekkiläisistä, kun viisumivaatimus oli vielä voimassa, ja se nousi 6,7 prosenttiin vuonna 2008. Tämä osuus nousi kuitenkin 30,1 prosenttiin tammi-toukokuun 2009 aikana. Maahanmuuttosääntöjen rikkomistapaukset sisältävät kaikki dokumentoidut tilanteet, joissa Kanadan maahanmuuttolainsäädäntöä on rikottu, sekä tiedot henkilöistä, joiden pääsy maahan on evätty saapumispaikassa Kanadassa tai jo matkalla Kanadaan. Koska maahanmuuttosääntöjen rikkomiset sisältävät ainoastaan dokumentoidut tapaukset, rikkomisten määrä saattaa olla todellisuudessa suurempi.

Tšekin kanta

Tšekki odottaa, että Kanada poistaa Kanadaan matkustavia Tšekin kansalaisia koskevan viisumipakon lähikuukausien, ei -vuosien aikana.

Turvapaikkahakemukset

Tšekki on kuullut Kanadaa tšekkiläisten turvapaikanhakijoiden kasvavasta määrästä Kanadassa viimeisten kuukausien aikana ja toistanut halunsa tarkastella rakentavasti kaikkia mahdollisuuksia ongelman ratkaisemiseksi. Tšekin edustajat ovat ehdottaneet kahta mahdollista ratkaisua ongelmaan: toisen osapuolen vastavuoroista tunnustamista turvalliseksi alkuperämaaksi ja sitä, että Kanada muuttaisi turvapaikkalainsäädäntöään vähentämällä sen houkuttelevuutta Kanadaan taloudellisista syistä haluavien maahanmuuttajien tapauksessa. Lisäksi Tšekki on selittänyt, että Kanadan viranomaisten Tšekin kansalaisille myöntämät turvapaikat (jota Tšekki pitää jo sinällään absurdina asiana) ovat kannustaneet Tšekin kansalaisia käyttämään väärin Kanadan turvapaikkajärjestelmää.

Tšekki ei hyväksy sitä, että Kanadan uudelleen käyttöön ottama viisumivaatimus olisi osa laaja-alaisempaa ja järjestelmällistä toimintalinjaa Kanadan turvapaikkajärjestelmän uudistamiseksi, sillä siinä ei puututa ongelman perimmäisiin syihin vaan sen ylikuormitetulle järjestelmälle aiheutuviin seurauksiin. Tšekin vähemmistö- ja ihmisoikeustilanne ei ole syynä Tšekin kansalaisten Kanadalle esittämien hakemusten määrän kasvuun, vaan kanadalaisen turvapaikkajärjestelmän suotuisuus ja sallivuus. Järjestelmä tarjoaa paremmat aineelliset elinolot ja paremman tulotason, esimerkiksi pakolaisaseman hakijoille tarjotut sosiaaliturvaetuudet.

Edellä esitettyjen lisäksi kaksi muuta useimmiten mainittua syytä romaniväestön maastamuuttoon ovat työttömyys ja turvattomuuden tunne (oikeistoradikalismin lisääntymisen vuoksi). Tšekin viranomaiset ovat äskettäin puuttuneet viimeksi mainittuun ongelmaan.

On syytä todeta, että Kanada on Tšekin romanimuuttajien pääkohde, sillä ensimmäinen menestyksellinen maastamuuttoaalto tapahtui jo 1990-luvulla, ja monien pyrkimyksenä on nyt muuttaa perheidensä luo Kanadaan.

Kun tarkastellaan vähemmistöjä ja erityisesti romaniväestöä, Tšekki on toistanut, että romaniväestön asema Tšekissä ei poikkea olennaisesti tilanteesta muissa EU:n jäsenvaltioissa, joissa on laaja romaniväestönosa[10]. Tšekin viranomaiset ovat toimittaneet asiakirjoja vähemmistöjen ja erityisesti romanien asemasta Tšekissä ja äskettäin tehostetuista laeista ja toimintalinjoista, joilla pyritään vähemmistöjen ja erityisesti romaniyhteisöjen integroitumiseen.

Viisumimenettely

Tšekki on toistuvasti pyytänyt, että Kanada avaisi Prahan konsulaattinsa uudelleen, kunnes Kanada palaa viisumivapausjärjestelyn soveltamiseen. Tšekki ei voi hyväksyä sitä, että Tšekin kansalaisten on matkustettava Wieniin viisumia hakemaan, ja sen vuoksi se pitää viisumitoimiston avaamista Prahaan vähimmäisedellytyksenä ongelman ratkaisemiselle.

Kanadan ja Tšekin välinen asiantuntijaryhmä

Kanadan ja Tšekin välinen asiantuntijaryhmä perustettiin sen jälkeen kun Tšekki ja Kanada sitoutuivat ratkaisemaan yhteistyössä kysymykset, jotka johtuivat Kanadan uudelleen käyttöön ottamasta Tšekin kansalaisia koskevasta viisumivaatimuksesta. Tšekin valtuuskunta tapasi 20. ja 27. elokuuta 2009 pidettyjen puhelinneuvottelujen jälkeen Kanadan viranomaiset 10. syyskuuta 2009 Ottawassa, jossa keskusteltiin aiheesta ja jatkotoimista. Komissio osallistui kokoukseen.

Tapaamisessa Kanada selosti Tšekin kansalaisia koskevan viisumivaatimuksen ottamista uudelleen käyttöön ja tšekkiläisiin sovellettavaa viisumimenettelyä. Lisäksi viranomaiset selvittivät maahanmuutto- ja pakolaismenettelyään ja antoivat tietoja monikulttuurisuuteen liittyvistä kysymyksistä. Tšekin viranomaiset esittelivät lainsäädäntöä ja toimintalinjoja, jotka koskevat vähemmistöjen suojelua Tšekissä. Osapuolet sopivat, että vastaavia työryhmäkokouksia järjestettäisiin säännöllisin väliajoin.

ARVIOINTI

Kyseessä on ensimmäinen kerta, kun kolmas maa on ottanut jäsenvaltion kansalaisia koskevan viisumivaatimuksen uudelleen käyttöön. Tämä erittäin valitettava tilanne olisi saatettava päätökseen mahdollisimman pian. Kanada on tietoinen siitä, että Euroopan unionin yhteinen viisumipolitiikka perustuu vastavuoroisuuden periaatteeseen.

On erityisen ikävää, että Tšekin kansalaiset eivät voi saada viisumia Prahassa sijaitsevasta Kanadan suurlähetystöstä. Komissio toteaa, että Kanada tarjoaa useita vaihtoehtoisia viisumimenettelyjä Tšekin kansalaisille (ks. 3.1.2 kohta), mutta se vetoaa Kanadan viranomaisiin, jotta ne palaisivat aikaisempaan tilanteeseen Tšekin kansalaisia koskevan viisumimenettelyn osalta ja alkaisivat myöntää viisumeja uudelleen Tšekissä sijaitsevissa tiloissa.

Komissio on ilahtunut siitä, että kaikki osapuolet ovat halukkaita käymään vuoropuhelua. Se kannustaa Kanadaa ja Tšekkiä jatkamaan toistensa kuulemista Kanadan ja Tšekin välisessä asiantuntijaryhmässä, jotta kaikki viisumivaatimuksen uudelleen käyttöön ottamiseen liittyvät asiat voidaan käsitellä. Esimerkiksi Kanada voi selventää turvapaikkajärjestelmäänsä ja maahanmuuttosääntöjen rikkomiseen liittyviä tapauksia, ja Tšekki voi selventää vähemmistöjä ja romaniväestöä koskevien ohjelmien ja toimintalinjojen soveltamista. Komissio kehottaa Kanadaa esittämään selkeästi toimenpiteet, jotka se aikoo toteuttaa Tšekin kansalaisia koskevan viisumivaatimuksen poistamiseksi lähitulevaisuudessa.

Komissio toteaa, että Tšekki on päättänyt alkaa vaatia viisumia kanadalaisten diplomaatti- ja virkapassien haltijoilta. Ellei edellisissä kohdissa mainituista toimenpiteistä päätetä tyydyttävällä tavalla vuoden 2009 loppuun mennessä, komissio aikoo suositella tiettyjä Kanadan kansalaisia (diplomaatti- ja virkapassin haltijoita) koskevan viisumivaatimuksen asettamista tai ottamista uudelleen käyttöön.

PÄÄTELMÄT

Valitettavasti suhteista Kanadaan on todettava, että kyseessä on ensimmäinen tapaus viisumien uuteen vastavuoroisuusmekanismiin siirtymisen jälkeen, jolloin viisumien vastavuoroisuus on peruutettu ja Tšekin kansalaisia koskeva viisumivaatimus on otettu uudelleen käyttöön. Tämä erittäin valitettava tilanne olisi saatettava päätökseen mahdollisimman pian.

Kanada tarjoaa monia viisumiprosessin helpotuksia Tšekin kansalaisille heidän kotimaassaan. Tšekin kansalaisten viisumivapauden palauttamista odotettaessa komissio kuitenkin kehottaa Kanadaa palauttamaan Tšekin kansalaisiin aikaisemmin sovelletun viisumimenettelyn ja ottamaan viisumimenettelyyn soveltuvat tilat uudelleen käyttöön Tšekissä. Komissio kannustaa Kanadaa ja Tšekkiä jatkamaan neuvotteluja Kanadan ja Tšekin välisessä asiantuntijaryhmässä, jotta kaikki viisumivaatimuksen uudelleen käyttöön ottamiseen liittyvät asiat voidaan käsitellä. Komissio toistaa myös olevansa valmis edistämään näitä keskusteluja ja osallistumaan niihin. Komissio pyytää Kanadaa esittämään selkeästi toimenpiteet, joita se aikoo toteuttaa Tšekin kansalaisia koskevan viisumivaatimuksen poistamiseksi lähitulevaisuudessa. Lisäksi komissio aikoo suositella eräitä Kanadan kansalaisia koskevan viisumivaatimuksen asettamista tai ottamista uudelleen käyttöön, jos Kanada ei toteuta positiivia toimenpiteitä, joilla helpotetaan Kanadaan matkustamista suunnittelevilta Tšekin kansalaisilta edellytettyjä muodollisuuksia ja joiden päämääränä on viisumivapauden palauttaminen Tšekin kansalaisille.

[1] EUVL C 184, 6.8.2009, s. 2.

[2] KOM(2008) 486 lopullinen/2, s. 6.

[3] Viisumien vastavuoroisuutta koskevassa ensimmäisessä kertomuksessa (KOM(2006) 3 lopullinen, s. 14, alaviite 13) komissio muistutti, että ”Kanadan viranomaiset … poistaneensa viisumipakon … Tšekin kansalaisilta vuonna 1996. Viisumipakko otettiin kuitenkin uudelleen käyttöön … vuonna 1997 … sen jälkeen, kun näistä maista tuli Kanadaan runsaasti turvapaikanhakijoita. Kanadan viranomaiset korostivat, että tarvitaan perusteellisia arviointeja ennen kuin viisumipakosta voidaan jälleen luopua, jotta tällaisten tilanteiden toistuminen voidaan välttää.”

[4] Kun Tšekin kansalaisia koskevaa viisumivaatimusta oltiin poistamassa 19. lokakuuta 2007, Kanadan Tšekin suurlähetystö lähetti Tšekin ulkoasiainministeriölle diplomaattisen nootin, jossa Kanada ilmoitti toivovansa, että sen jälkeen kun viisumivaatimus on poistettu, sen palauttamiseen ei enää olisi tarvetta. Tämän vuoksi Kanada pyysi takeita tiivistetystä yhteistyöstä maahanmuuttajien rehellisyyteen liittyvissä kysymyksissä ja lainsäädännön täytäntöönpanon valvonnan alalla, jotta voitaisiin välttää tilanne, jossa tietyt tekijät, kuten turvapaikkahakemusten tulva tai väärennettyjen tai muunnettujen Tšekin passien määrän kasvu, johtaisivat viisumivaatimuksen palauttamiseen.

[5] IRB on viranomaisena riippumaton sekä kansalaisuus- ja maahanmuuttoasioista vastaavista viranomaisista, CIC:stä (Citizenship and Immigration Canada), ja rajavartiolaitoksesta, CBSA:sta (Canada Border Service Agency), että kansalaisuusasioista, maahanmuutosta ja monikulttuurisuudesta vastaavasta ministeristä.

[6] IRB:n matkan tarkoituksena oli täydentää puutteellisia tietoja, jotka liittyivät Tšekin romaniväestön tilanteeseen ja kohteluun sekä romaniväestön mahdollisuuksiin saaja suojelua viranomaisilta ja vaihtaa asuinpaikkaa kotimaassa.

[7] Fact-finding Mission Report on State Protection, June 2009 (http://www2.irb-cisr.gc.ca/en/research/publications/index_e.htm?docid=388&cid=64).

[8] Fact-finding Mission Report on the Situation and Treatment of Roma and Potential for Internal Relocation (http://www2.irb-cisr.gc.ca/en/research/publications/index_e.htm?docid=386&cid=64).

[9] Kanadalla on Yhdysvaltojen kanssa turvallisen kolmannen maan sopimus (Safe Third Country Agreement). Sopimus allekirjoitettiin 5. joulukuuta 2002 ja pantiin täytäntöön 29. joulukuuta 2004. Sopimuksen nojalla Pohjois-Amerikkaan saapuvien pakolaisaseman hakijoiden on tehtävä hakemus siinä maassa, johon he ensiksi saapuvat – joko Kanadassa tai Yhdysvalloissa. Turvallisen kolmannen maan käsite olisi kuitenkin erotettava turvallisen alkuperämaan käsitteestä. Turvallinen alkuperämaa merkitsee, että tällaisestä turvallisesta maasta lähtöisin olevalle henkilölle ei periaatteessa myönnetä turvapaikkaa. Se ei kuitenkaan estä yksittäisten hakemusten käsittelyä, eikä sitä voida käyttää hakemuksen hylkäämisperusteena.

[10] European Union Minorities and Discrimination Survey, Data in focus report, European Union Agency for Fundamental Rights, April 2009 (http://fra.europa.eu/fraWebsite/attachments/EU-MIDIS_ROMA_EN.pdf).